– Det har vært en utfordring å kommunisere med Kristoffersen. Jeg hørte hva Christian Mitter sa om at det skyldtes en uenighet med Kristoffersen, og det kan jeg bekrefte. Så det er korrekt, sier Kornberger til NRK.

Teknikktreneren ga seg på det norske landslaget i januar, bare uker før VM, på grunn av en konflikt med Henrik Kristoffersen. Det var TV 2 som meldte om saken først.

FIKK TRENER TIL Å SLUTTE: I følge TV 2 sluttet teknikktrener Stefan Kornberger på grunn av en konflikt med Henrik Kristoffersen. Foto: Cornelius Poppe / NTB scanpix

Etter det NRK erfarer skjedde konflikten torsdagen før Kitzbühel-rennene i januar. Kornberger dro rett hjem fra trening, pakket sakene, og har siden ikke vært en del av landslaget. Nå trener han yngre lag for Norges Skiforbund.

Kornberger har vært en del av landslaget i åtte år.

– Jeg syntes det var den rette dagen å slutte på. Det var flere grunner. Jeg hadde jobbet som hovedtrener i tre år, sier Kornberger, som ikke vil kommentere nærmere om han synes Kristoffersen har vært en vanskelig person å samarbeide med eller hvor lenge samarbeidsproblemene har vart.

Han sier likevel:

– Det er viktig å kommunisere med respekt og å forstå avgjørelser. Det er mange måter å få suksess som alpinist og selvfølgelig er alle ansvarlige. Det gjelder meg også, sier han.

– For meg var det alltid viktig å å gjøre laget så sterkt som mulig. Det var målet mitt: Å ha et godt, men sterkt lag.

Pågående konflikt

Henrik Kristoffersen har lenge vært i en pågående konflikt med landslaget, og fikk i en periode ikke trene med resten av landslagsutøverne.

I juni 2017 nektet han å skrive under på utøverkontrakten, og alpinlandslaget mente også at Kristoffersen hadde brutt disiplinær- og sponsorregler gjentatte ganger. Alpinisten har også saksøkt Skiforbundet for retten til å bruke sin egen sponsor på hjelmen.

Før forrige sesong ble han imidlertid tatt inn i varmen igjen.

– Jeg har jobbet for Skiforbundet i åtte år, så jeg kjenner systemet. Det er alltid en utfordring å ha den beste slalåmkjøreren i laget og også være ansvarlig for de andre på laget, påpeker treneren.

ÆRLIG: Christian Mitter var ærlig overfor TV 2 etter VM var ferdigkjørt søndag. Foto: Cornelius Poppe / NTB scanpix

Kom med kritikk

Denne sesongen har de absolutt topplasseringene uteblitt for nordmannen, før han fredag sikret VM-gullet i storslalåm. I slalåmrennet søndag gikk det derimot ikke like bra.

– Det er for dårlig, sa han til NRK etter at det ble en 8. plass, og tidligere i januar hintet han til at det burde gjøres endringer i trenerteamet.

– Ser man resultatene generelt, kan vi spørre oss om vi faktisk gjør en god nok jobb, sa Kristoffersen.

– Da må vi se om jeg er riktig i jobben, eller om mine verdier er feil. Eller om laget tar feil, vi må se på hvordan vi kan løse det, svarte landslagssjef Christian Mitter.

Til TV 2 søndag sier Mitter følgende:

– Kornberger står for noen ting. Han står for fellesskapet, hardt arbeid og var en kar som var med i åtte år. Det er ikke på grunn av for hardt eller for mye arbeid at han sluttet, kommenterer han.